ЗАПИСНИК
о раду 80. седнице Oпштинског већа општине Топола, одржане дана 26.03.2026. године (четвртак), са почетком у 1010  часова у скупштинској сали општине Топола.

Седници присуствују:

· Јасна Вуковић, председник Опшинског већа,
· Јелена Јовановић, заменик председника Општинског већа (од 10,15 часова),
· Чланови Општинског већа: Момчило Васиљевић, Радослав Станковић, др Горан Ђорђевић, Данијела Дамњановић и Саша Обрадовић,
· Ђорђе Глигоријевић, секретар Скупштине општине,
· Jасна Миљковић, руководилац Одељења за буџет, финансије, привреду и друштвене делатности,
· Мирјана Ћирић, саветник за послове јавних набавки,
· Весна Павловић Костић, саветник за послове саобраћаја,
· Виолета Говедарица, сарадник за комуналне, имовинско-правне и стамбене послове,
· Ема Стевановић, директор Културеног центра општине Топола,
· Слађана Глишић, в.д. директор Туристичке организације „Опленац“ Топола,
· Лидија Крстић, запослена у Туристичкој организацији „Опленац“ Топола.
Записник води Љиљана Милетић, радник Општинске управе општине Топола.

Седницом Општинског већа председава Јасна Вуковић, председник Општинског већа.
Председавајућа је поздравила све присутне, констатовала да постоји кворум за рад и одлучивање, отворила 80. седницу Општинског већа и предложила да се дневни ред допуни тачком 
- Разматрање захтева Горана и Бојана Лазаревићa из Загорице за доделу каменог материјала за насипање прилаза ка њиховом домаћинству, јер им је мајка јако болесна и тешко је доћи до њихове куће,
         која би се разматрала пре појединачних финансијских захтева.

Једногласно је усвојен предлог за допуну дневног реда.
Усвајање Записника о раду 63.-71. седнице Општинског већа оштине Топола

Од 10,15 часова седници присуствује Јелена Јовановић, заменик председника Општинског већа.
Јелена Јовановић: г. Станковић и ја нећемо гласати за 71. записник, јер та седница званично није снимана, мада сам га ја снимала на свом телефону.

После завршене дискусије, једногласно су појединачно усвојени Записници о раду 63.-70. седнице Општинског већа општине Топола, као у материјалу.

Такође, на основу 5 гласова „за“, усвојен је Записник о раду 71. Седници Општинског већа општине Топола.

Једногласно је у целости усвојен
Д Н Е В Н И   Р Е Д
1. Разматрање наративног и финансијског извештаја културно туристичке манифестације „Опленачка берба 2025“,

2. Разматрање захтева Културног центра Топола за додатна средства,

3. Разматрање захтева саветника за послове јавних набавки за обезбеђивање средстава за израду елабората о зонама санитарне заштите изворишта водоснабдевања насеља Топола,

4. Разматрање захтева Лазаревић Гордане и других грађана из МЗ Светлић за санирање прелаза преко реке Раче у Светлићу,

5. Разматрање захтева председника Савета МЗ Божурња за чишћење канала и доделу пропуста,

6. Разматрање захтева председника Савета МЗ Божурња за помоћ у изградњи крова на објекту капеле на гробљу у Божурњи,

7. Разматрање захтева председника Савета МЗ Шуме за доделу пропуста,

8. Разматрање захтева групе грађана из Манојловаца за доделу пропуста,

9. Разматрање захтева председника Савета МЗ Доња Шаторња за доделу пропуста,

10. Разматрање захтева председника Савета МЗ Овсиште за доделу пропуста,

11. Разматрање захтева председника Савета МЗ Овсиште за проширење јавне расвете у засеоку Јошаница у Овсишту,

12. Разматрање захтева председника Савета МЗ Липовац за одобрење средстава за набавку грађевинског материјала,

13. Разматрање молбе ДВД „Опленац“ за доделу финансијских средстава,

14. Разматрање жалбе Мирољуба Радошевића из Жабара на Одлуку Комисије по приговору у поступку доделе средстава по Јавном позиву за енергетску санацију,
15. Разматрање захтева Ауто школе „Професионал“ доо из Тополе за закуп пословног простора,

16. Разматрање захтева Предрага Стаменковића УР „Друго име“ за добијање у закуп пословног простора у делу објекта зграде биоскопа – Културног центра у МЗ Наталинци,

17. Разматрање захтева Миодрага Прокића из Тополе за откуп парцеле бр. 826/4 КО Топола варош по основу права прече куповине,

18. Разматрање захтева управника стамбених заједница у улици Бул. Вожда Карађорђа 7а и 7б за 50% финансијских средстава за санацију крова,
19. Разматрање захтева Ристивојевић Марије из Наталинаца за финансијска средства на име накнаде трошкова вантелесне оплодње,
20. Разматрање захтева Горана и Бојана Лазаревићa из Загорице за доделу каменог материјала за насипање прилаза ка њиховом домаћинству,
21. Разматрање појединачних финансијских захтева за лечење:
· Симић Марина из Тополе,
· Беришај Елхона из Топола село,
· Беришај Себастијан из Топола село,
· Недељковић Славко из Топола село,
· Гајић Здравка из Горовича,
22. Разно.

Прва тачка дневног реда- Разматрање наративног и финансијског извештаја културно туристичке манифестације „Опленачка берба 2025“
Слађана Глишић: на Савету који је именовала председница општине редовно смо радили током године и све смо то лепо одрадили. Берба је реализована, што је најважније безбедно, а била је и успешна са неким искорацима. Ја сам и председник Савета и директор Туристичке организације која све то реализује, односно извршава. Стручна помоћ, организациона, финансијска, административна итд. од стране општине. Највише смо захвални одељењу за буџет и начелници Миљковић, која нам највише помаже у вези са овим средствима, како би Савет могао да планира и исто реализује. Највећи успех је што је Берба најбоља манифестација у Србији за 2025. годину, за допринос развоју туризма и промоцију. Берба је иначе општинска манифестација која је намењена промоцији туристичке понуде и то је један огроман успех за све нас у Тополи, што она толико година живи и што са релативно мало пара добијемо ту активност промоције. 20.000.000,00 само концерт Здравка Чолића кошта рецимо у Вршцу, а сви они силни минути на националним телевизијама које ја проведем и сви ми овде кад дође продукција и неки од наших угоститеља. Ова манифестација заиста нам служи на част, сврси и пуни буџет на неки начин, јер заправо општина као јавни сервис, сви ми као јавна служба, служимо томе да обезбедимо да предузетници и учесници, наши суграђани, грађани ове општине зараде одређена средства, да имају приходе, а од тих прихода после се плаћају разни порези, доприноси, шта све. Многи од њих заврше и у буџету. То је заиста све успешно. Имамо план, имамо извршење. Ви имате то пред собом, као и наративни део извештаја и за сваки уговор по наособ. Савет је изнео и неке сугестије, неке извештаје је усвојио, неке није, неке смо цене кориговали, неке ћемо можда морати да коригујемо, јер видите и сами годинама цене иду, можда код тог закупа од издавања тих тезги, јер ипак ово је тродневна манифестација која доноси приход излагачу који учестује. Можда и о томе треба размислити, јер морамо покрити све трошкове. Фолклористи као очување традиције нашег српског идентитета и свих народа који дођу овде да наступе и сам тај Сабор, све то кошта. Морамо бити добри домаћини. Приход је остварен у износу од скоро 1.000.000,00 динара. Берба 2025. је коштала 15.246.015,29 динара, али због пренетих обавеза из ранијих година које су извршене, заправо тај укупни трошак је 17.005.324,00 динара. Донације су нешто мање. Не можете годинама тражити од истих људи новац, а то није ни пресудно. Министарства су могла бити мало издашнија. Прошли смо са 1.400.000,00. Мислим да то није довољно за овакву манифестацију која има најдужи програм од свих манифестација у Србији које се односе на културу, сав тај фолклор, сам Сабор, све то што радимо, што чувамо традицију. Ми, као локална самоуправа и као Савет и као туристичка организација, сви заједно, учесници, организатори су људи који су дали допринос. На овај или онај начин смо понудили нешто да репрезентујемо Тополу у најбољем светлу и дипломатском кору и свима који су дошли, са свих континената. Та тродневна манифестација је наша највећа промотивна активност. 
Момчило Васиљевић: имамо овде набавка услуге организације програма манифестација са техничком подршком „Президент“ Крагујевац од  5.988.000,00. На шта се то односи? Такође, имам прибедбу да има доста рачуна после Бербе и да су анекси рађени и после Бербе.
Мирјана Ћирић: фирма „Президент“ је одрадила комплетну организацију свих концерата, сву опрему, бине, расвету, видео бимове, озвучења, сву техничку подршку. 

Слађана Глишић: ми, нпр. измену финансијског плана Бербе нисмо могли да предлажемо и да усвајамо пре ребаланса буџета, а он је био негде у новембру. Тек након ребаланса, ми можемо оне потребе и оно што је било неопходно за Бербу да убацимо у план, потом да уговоримо, па да реализујемо.
Јасна Миљковић: анекс уговора је морао да се ради касније, јер се чекао ребаланс буџета да бисмо имали обезбеђена средства, а неки послови су морали да се одраде до краја, односно у ходу су морали да се заврше и неки послови који нису баш првобитно иницијалним финансијским планом Бербе планирани. Ја бих још неке сугестије, пошто ово иде на Скупштину, па ако можемо да сада искоригујемо. Код прихода би само раздвојила ову цифру од 15.000.000,00 динара, јер нису сви приходи од комуналне таксе за коришћење простора на јавним површинама. Од те комуналне таксе по извештају од наплате је било 8.924.163.000,00, а разлика је од осталих буџетских прихода била. У извештај нису укључени приходи од наплате паркинга, јер нормално нису ни ишли преко Туристичке организације, нису пренети, него се уплаћивани директно на уплатни рачун јавног прихода буџета, па би требали допунити извештај са тим приходом. Он је био 1.738.606,00 и да кажемо за шта је тај приход од наплате паркинга утрошен. Један део од 874.853,70 је уплаћен комуналном за уплату расхода за све ангажована лица, тзв. инкасанте, која су наплаћивала улаз у град и остало, а овде се баш на страни 3 помиње да је Савет Опленачке бербе усвојио извештај надзора о наплати улаза, па да се каже колики је приход од те наплате улаза. Имао је још један ситан приход. То је котизација за међународно оцењивање вина и ракије. Није неки износ, али га треба споменути. Он је био 174.172,00, па ако се слажете и то да се укључи. Такође, техничка грешка је код бројева „Сл. гласника“, јер није у наведеним објављена Одлука за комуналне таксе, него у другим, па би и то требало исправити. На страни 6, где су расходи, редни број 2 - услуге по уговору, да ли да обавезе из `24. које смо измирили у `25. стоје овако у збиру? Да ли да их рашчланимо? 
Председавајућа: лаички гледано, ја бих оно што је спроводио Савет да стоји у извештају, а будите спремне и имајте припремљено за сва друга могућа питања и одговоре, од чега смо приходовали и где смо то расходовали, јер сигурно ће одборници питати за то. Ви ћете образложити да то није ишло преко Савета, али су то токође приходи и расходи Бербе. Ништа се није радило мимо закона.
Слађана Глишић: за Опленачку бербу постоји наменски подрачун општински и све се преко њега реализује.
Радослав Станковић: све похвале, наша Берба је засела на прво место манифестација у Србији. Немојмо да штедимо ипак на концертима. Редовни концерти су нам последњих година оставили публику, оставили људе и за приватни бизнис. Концерт продужава посету до поноћи. Нама је то трошак, за приватни бизнис је приход, а посредно и општина има користи од тога. Ако кошта у Вршцу Здравко Чолић 20.000.000,00, наших 6.000.000,00 за три дана то није много. Са концертима, заједно са свим осталим дешавањима, фолклористика, оцењивања пића, Витешко село и све остало, наша Берба је засела на првом месту манифестација у Србији. 

Председавајућа: то је једини сегмент у ком смо ми, као функционери, учествовали. Питамо финансије шта нам је буџет за те естрадне звезде и када добијемо цифру оквирну, мислим да никад није прецизна, Аца из Милановца годинама то спроводи, стварно одради професионално, ми њему кажемо колико имамо пара и да нам предложи за тај новац за ове дане извођаче. Аца то одради, испреговара и уштеди нам увек по неки динар и заиста одради у корист општине, због дугих година сарадње. Пошто увек добијемо више имена, ми онда консензусом се договоримо која ће то имена бити и одмах вратимо информацију и онда се спроводе ове јавне набавке и те техничке ствари. То је једини наш удео, сем оног дефилеа где протоколарно присуствујемо. Све остало ради Савет. Ја се слажем да не треба да штедимо. Ми се заиста трудимо да то буду квалитетни извођачи, да буду пристојна имена, која ће и довести ту публику која ће остати у нашим угоститељским објектима. Надам се, ако будемо и на јесен овде, да ћемо у том духу и смеру ићи и даље и да ћемо заиста осветлати образ, а слажем се потпуно да Берба јесте једина манифестација која је задржала традицију и која је оно што треба да буде. Нисмо се полакомили за брзом зарадом и нисмо прерасли у оно што је Гуча прерасла, па сад више није Сабор трубе, него нешто потпуно десето. Ми смо задржали тај дух нашег народа, наших народних обичаја и управо велику заслугу и има наш КУД, који то спроведе беспрекорно, позове заиста најперспективније и најбоље извођаче. Годинама, људи се утркују да дођу на ту нашу манифестацију.
Јасна Миљковић: причали смо на Савету и прошле године о оној Одлуци за накнаде за коришћење површина јавне намене. Нисмо је мењали сад ће четири године. То је неки износ био симболичан 1.000,00 дин/m2 по дану, у зависности од локација за време трајања те манифестације, а за тезге други износ. Шта мислите о неком симболичном повећању, јер ипак све је скупо, цене су отишле? Можда на време да припремимо измену те одлуке. Скупштина општине доноси ту одлуку.

Председавајућа: предлажем да та иницијатива крене од новог Савета који будемо формирали. 
Ђорђе Глигоријевић: могу да кажем, као председник комисије за давање у закуп шатора и тезги, да је пре 2-3 године био закуп за шаторе 600,00 дин/m2, па смо повећали онда мало драстично на 1.000,00 и ја не бих дирао то. Евентуално може да се повећа закуп тезги који је 10.800,00 за три дана за један дрвени штанд, а за наше пољопривреднике је 50%, 5.400,00, за неки симболичан износ, да буде уместо 10.800,00 можда 100 €. 

Председавајућа: ми смо били на првом, другом Савету. Ја сам негде била става да се и улаз у Тополу повећа и за аутобусе и за аутомобиле и тај мој предлог није прихваћен. У аутобусу нам дође 50 особа и ми смо повећали за неки извоз. У аутомобилима нека буде три човека. Тај ко је дошао, тај ће да одведе дете у луна парк и да потроши 2.-3.000,00, па ће да прође кроз вашар, па да још купи шта год, па ће да седне под шатор, да купи два кила меса, а ми смо стисли да 500,00 динара буде улаз. Ми последњих година имамо појаву да приватна лица која изнајмљују своја дворишта, по ко зна којим ценама. Просто, размишљајте у том смеру.
Слађана Глишић: сматрам да не треба то дирати, него тезге и остале таксе, јер ако ти госту на улазу наплатиш неку цифру, он ће да се осећа лоше.

 Председавајућа: предлажем да све ове корекције које је руководилац финансија сугерисао, а да су техничке природе, унесу као измене, а да само будемо спремни за све ово што се не налази у извештају, што није ишло преко Савета, да на Скупштини имамо одговоре.
После завршене дискусије, једногласно је прихваћен Наративни и финансијски извештај културно-туристичке манифестације „Опленачка берба 2025“, као у материјалу.
Друга тачка дневног реда- Разматрање захтева Културног центра Топола за додатна средства
Ема Стевановић: захтев се односи на обезбеђивање додатних средстава за гостовање КУД „Опленац“ Топола, са њиховим уметничким програмом на годишњем концерту који ће бити одржан у Топоници. Средства која се траже биће утрошена за организацију програма, техничку подршку и остале услуге које су потребне за реализацију њиховог гостовања. 
Јасна Миљковић: средства ће се обезбедити расподелом са текуће буџетске резерве.

Пошто дискусије није било, једногласно је донет Закључак којим се одобравају из буџета општине Топола финансијска средства, расподелом текуће буџетске резерве, у износу од 120.000,00 динара бруто, за потребе гостовања КУД „Опленац“ Топола са својим културно – уметничким програмом на годишњег концерту који ће бити одржан у Топоници.

Трећа тачка дневног реда- Разматрање захтева саветника за послове јавних набавки за обезбеђивање средстава за израду елабората о зонама санитарне заштите изворишта 
Мирјана Ћирић: знате да се у Жабарима налази наших шест нових бушотина. У току је израда Плана детаљне регулације за тај део, како би се за пољопривредно земљиште извршила пренамена у градско грађевинско, како бисмо могли да решимо имовинско-правне односе. Да би се израдио План детаљне регулације, потребно је да имамо Елаборат о зонама санитарне заштите, односно шта је санитарна зона заштите око сваког изворишта. Требали смо то пре овога, тако да ће људи радити паралелно и синхронизовано. Ја сам спровела наруџбеницу, прикупила понуде и ово је најповољнија понуда коју сте добили у материјалу. Врло нам је битно да то што пре крене, како би људи поставили границе те зоне санитарне заштите, да би и фирма која ради План детаљне регулације могла да завршава свој посао.
Јасна Миљковић: пошто је ово стварно хитно и ургентно, не можемо издвајати додатна, али можемо извршити пренамену средстава у оквиру већ постојећег буџета. На позицији текуће поправке и одржавање водоводних линија код комуналног има планирано 15.000.000,00 динара. Да ли да ту део средстава узмемо, јер немамо одакле? Закључак би био стварање билансног простора.
Виолета Говедарица: што се тиче закључивања уговора са власницима тог пољопривредног земљишта, где се налазе ти бунари, првобитни рок да ми то решимо је био до краја 2025. године. То је у кашњењу. Плански акт неће бити усвојен још бар шест месеци, са свим својим процедурама, тако да се наставља и плаћање тог закупа на месечном нивоу. Тек кад се усвоји плански акт, стичемо услове да уђемо у ту куповину. 
Председавајућа: у буџет за ову календарску годину смо ставили да се изради тај План детаљне регулације и све што је потребно да престанемо да плаћамо, а да тај План уподобимо и да он уђе у неки још опширнији и глобалнији план. Каснимо, али смо прошле године имали много непланираних трошкова.
После завршене дискусије, једногласно је донет Закључак којим се прихвата захтев саветника за послове јавних набавки за средства за обезбеђивање средстава за израду елабората о зонама санитарне заштите изворишта водоснабдевања насеља Топола, у укупном износу од 1.188.000,00 динара са пдв-ом, а средства ће се обезбедити стварањем билансног простора у оквиру Одлуке о буџету општине Топола за 2026. годину.

Четврта тачка дневног реда- Разматрање захтева Лазаревић Гордане и других грађана из МЗ Светлић за санирање прелаза преко реке Раче у Светлићу
Весна Павловић Костић: ту су од стране мештана ранијих година биле постављене пропусне цеви и насуто, да се прелази тракторима. Атарски је пут у питању који прелази преко реке. Та река Рача, републичка, је граница између наше општине и општине крагујевачке, а они имају чак и своје њиве на тој територији и имају потребу да прелазе тракторима и другим машинама преко овог прелаза који је вода оштетила. Наш пут КП 900 долази до реке, после реке је тај прелаз оштећен, а прелаз се сматра саставним делом пута. Ја сам тамо ишла са комуналцима, мислећи да може то да се одради скипом, на мало лакши начин. Међутим, не може, јер је дубоко око 3-4 метра, а чак је и вода изместила неке пропусте. Било је два реда попуста. Мора багер, а ту машину имамо код извођача „Срки“ доо Горња Трнава, по уговору који је још увек на снази. Он је отишао, сагледао и предложио је до 20 сати рада багера, јер да би ишао багером мора да иде преко Чумића, а атарски су путеви и са једне и са друге стране. То је једини начин да се то одради.
Пошто дискусије није било, једногласно је донет Закључак којим се прихвата захтев Лазаревић Гордане  и других грађана из МЗ Светлић за санирање прелаза преко реке Раче у Светлићу и одобрава се рад грађевинске машине – багер, у трајању до 20 сати, ради санирања наведеног прелаза, у складу са важећим уговором за те намене закљученим у 2025. години.

Пета тачка дневног реда- Разматрање захтева председника Савета МЗ Божурња за чишћење канала и доделу пропуста
Весна Павловић Костић: ради се о путу бр. 2822 КО Топола варош који пролази поред новоизграђене цркве у Божурњи. Канал је местимично запушен наносом, па се вода излива и прелива преко пута када су веће кише. Они траже да се прочисти канал, с тим што су одустали од пропуста, зато што ће их затражити поново кад се заврши црква, јер су већ постојеће биле поломљене од проласка тешких теретних возила која ту допремају материјал за грађење цркве. Ово би могло да уради комунално, ангажовањем грађевинске машине скип, преко атмосферских вода, јер се ради само о прочишћавању постојећег канала.
На напомену Јелене Јовановић да је код комуналног скинуто одвођење атмосферских вода, као и осветљење, када је усвајан нови Ценовник, Јасна Миљковић је рекла да ЈКСП има позицију текуће поправке и одржавање фекалне и кишне канализације, на којој баш имају доста средстава.
После завршене дискусије, једногласно је донет Закључак којим се прихвата захев председника Савета МЗ Божурња за чишћење путног канала са десне стране пута на к.п. бр. 2822 КО Топола варош и одобрава рад грађевинских машина – скип за чишћење путног канала са десне стране пута и уређење банкине на делу од раскрснице са путем за Стаматовиће (код к.п. бр. 450 КО Божурња) до бетонског пропуста на кривини преко пута цркве, у дужини од око 250 метара, у складу са редовним позицијама ЈКСП „Топола“ Топола.
Шеста тачка дневног реда- Разматрање захтева председника Савета МЗ Божурња за помоћ у изградњи крова на објекту капеле на гробљу у Божурњи
Момчило Васиљевић: прво, нисам сагласан са тим да ми њима то радимо, него сви мештани да се ангажују и да дају прилоге и да се уради. Друго, за шта ће њима 7 тона бетона, ако се ради кров? Такође, 2.000 црепа покрива 2.400 m2. Њима је у основи 12 х 6, то је 72 m2, а цена црепа је је 120,00 динара. То уопште добар захтев није и ја нећу гласати сигурно. Ту се сигурно сахрањују и грађани из Тополе. Нека се сами организују. 
Председавајућа: ми не постижемо да направимо капелу и да одрадимо оно што нам је обавеза у Тополи, тако да се слажем са Момом да мештани наших села, уопште грађанство, треба да мало узму и они иницијативу. За све што им је потребно долазе и сматрају да је општина дужна да им свашта нешто обезбеди, неке ствари које се подразумевају да свако од нас треба да за своје домаћинство и за своју породицу обезбеди. Може да се укључи и свештенство. Како су се организовали да крену у изградњу, како то Крћевац ради, без да тражи нека додатна средства. 1.000.000,00 динара је већ опредељено за верске заједнице и обично се то распореди на две. Мислим да ће један део ићи Жабарима и један део манастиру Никоље. Прошле године су добили Јунковац и Жабаре. 
Др Горан Ђорђевић: у извештају грађевинског инспектора нигде не помиње бетон и арматурно гвожђе, које су они навели, а кошта 120.000,00. Не треба ни оволико црепова и грађе. Јако је неуподобљен захтев.

После завршене дискусије, једногласно је одлучено да се МЗ Божурња, у вези захтева за помоћ у изградњи крова објекта капеле на гробљу у Божурњи, упути Обавештење да Општинско веће тренутно није у могућности да им изађе у сусрет, јер тражена средства нису планирана Одлуком о буџету општине Топола за 2026. годину. 

Седма тачка дневног реда- Разматрање захтева председника Савета МЗ Шуме за доделу пропуста
Весна Павловић Костић: то је део где се велика количина воде слива са оближњег терена овим путем. Постоје канали који су местимично запушени и потребно је да се они очисте и да се ставе пропусти, да би вода могла да циркулише и да се даље води до оближње јаруге. Написала сам које су то локације. Потребно је 7 метара армираних пропуста Ø 500 за сам пут, јер ту пролазе трактори и друге грађевинске машине, а за улазе 16 метара неармираних Ø 400.
На питање Јелене Јовановић ко је дужан да чисти канале, Виолета Говедарица је рекла да по закону, онај чији су путеви, он има обавезу одржавања путева и путног појаса. 

Весна Павловић Костић: ми на терену имамо преко 1.000 km путне мреже и просто, немамо финансијска средства. Прошле године је било преко 200 захтева, а у једном захтеву буде нпр. пет путева. Не можемо да стигнемо све да урадимо. Мислим да треба да утичемо на месне заједнице, на села да бар искрче врзине, а ми онда да им дамо те пропусте или урадимо путеве. У овом случају, ми треба само да им одобримо пропусте, а они ће сами да то превезу и уграде, након што све припреме. 

После завршене дискусије, једногласно је донет Закључак којим се прихвата захтев председника Савета МЗ Шуме за доделу пропуста за потребе одводњавања пута који води од раскрнице Петокрака ка потесу Сеоска капија, на к.п. бр. 2310 КО Шуме и обавезује Одељење за инспекцијске послове и инвестиције да обезбеди набавку пропуста и то: 7 метара пропусних бетонских армираних цеви промера Ø 500 mm, за превођење воде на раскрсници са путем на к.п. бр. 772 КО Шуме и 16 метара пропусних бетонских цеви промера Ø 400 mm, за постављање на 4 улаза (2 за домаћинства и 2 за њиве), у складу са важећим уговором предвиђеним за наведене намене у 2025. години.
Осма тачка дневног реда- Разматрање захтева групе грађана из Манојловаца за доделу пропуста
Весна Павловић Костић: овде се група грађана обратила, пошто Савет није формиран, за 8 цеви за прелаз преко потока Калуђерац, који је локалног карактера и није ни уписан. Он иде уз пут у Манојловцима, а конкретно цеви за односе на улаз са пута, преко потока у приватну парцелу. Ово је бујични поток и кад су обилне кише прави проблем, јер такви цевасти пропусти запуше од наноса. По мени, не треба 8 цеви, сасвим је довољно 5 цеви. Имамо средстава на уговору из претходне године.
Пошто дискусије није било, једногласно је донет Закључак којим се прихвата захтев делимично захтев групе грађана из Манојловаца за доделу 8 пропуста за прелаз преко потока Калуђерац ради приступа на к.п. бр. 280 КО Манојловци са некатегорисаног асфалтног пута изграђеног на к.п. бр. 575 КО Манојловци, који је у јавној својини општине Топола и обавезује Одељење за инспекцијске послове и инвестиције да обезбеди набавку 5 метара пропусних бетонских армираних цеви промера Ø 1000 mm, у складу са важећим уговором предвиђеним за наведене намене у 2025. години.
Девета тачка дневног реда- Разматрање захтева председника Савета МЗ Доња Шаторња за доделу пропуста
Весна Павловић Костић: то је поред асфалтног пута и траже пропусте за улаз у парцелу, 6 комада. Ту постоји ископан канал. Ивицом те парцеле стављен је и гас, баш уз реку Раславицу и постоје та обележја за гас. Не знам да ли ће они можда због одржавања некада пролазити туда. Пропусте ће сами уградити.
Пошто дискусије није било, једногласно је донет Закључак којим се прихвата захтев председника Савета МЗ Доња Шаторња за доделу пропуста за постављање у путни канал који се улива у реку Раславицу к.п. бр. 942 КО Доња Шаторња, како би се омогућио колски улаз на к.п. бр. 955 КО Доња Шаторња и обавезује Одељење за инспекцијске послове и инвестиције да обезбеди набавку 6 метара пропусних бетонских цеви промера Ø 300 mm, у складу са важећим уговором предвиђеним за наведене намене у 2025. години.
Десета тачка дневног реда- Разматрање захтева председника Савета МЗ Овсиште за доделу пропуста
Весна Павловић Костић: можете да видите и са слика, ово је једино село које сам обишла, да они сами копају канале. Сами су урадили и сеоски цевовод. Путеви су им заиста на настранитом терену, таква је конфигурација. За први наведени пут ће сад да раде канал и требају им пропусти да их стављају одмах. Скоро свуд су ископани канали. Председник Савета Александар Јовановић се баш залаже за месну заједницу. Ми да одобримо пропусте, а они ће сами да се организују за превоз.
Пошто дискусије није било, једногласно је донет Закључак којим се прихвата захтев председника Савета МЗ Овсиште за доделу 28 пропуста за потребе одводњавања путних праваца у јавној својини општине Топола и обавезује Одељење за инспекцијске послове и инвестиције Општинске управе општине Топола да обезбеди набавку пропуста и то: пут на к.п. бр. 2883 КО Овсиште (атарски пут лево после понтонског моста на р.Јасеници, потес Гарине) - на 3 улаза у парцеле по 4 m, укупно 12 комада, које би поставили приликом ископа канала са леве стране пута, пут на к.п. бр. 2841 КО Овсиште (пут који води од понтонског моста ка засеоку Крстача) - на 2 места по 4 m, укупно 8 комада ради превођења воде са једне на другу страну пута, пут на к.п. бр. 2844 КО Овсиште (пут у засеоку Јошаница – Горњи крај) - на једном  месту 4 m, за постављање у ископан путни канал ради обезбеђења улаза у домаћинство Јовановић Немање и пут на к.п. бр. 2840 КО Овсиште (пут у засеоку Долина) - на једном  месту 4 m, за превођење воде преко пута испред куће Миодрага Миловановић, у складу са важећим уговором предвиђеним за наведене намене у 2025. години.
Једанаеста тачка дневног реда- Разматрање захтева председника Савета МЗ Овсиште за проширење јавне расвете у засеоку Јошаница у Овсишту
Ђорђе Глигоријевић: за ово треба да се упути захтев ЕПС-у за мерно место, а да ли ће преко ЈКСП бити неки пројекат за проширење јавне расвете, у овом тренутку не знамо.

Јасна Миљковић: немамо сада ништа за јавну расвету за `26. годину. Последњи пут је било проширење јавне расвете, уз суфинансирање са Министарством државне управе и локалне самоуправе 2024. године и измирене су обавезе у току `25. Марко Драгићевић из ЈКСП је на тој јавној расвети радио. 

Јелена Јовановић: тренутно је у току један конкурс код министарства који се односи на уличну расвету, а ми нисмо имали шта да доставимо. 

Председавајућа: предлажем да ми ово у начелу усвојимо и кад се буду указале могућности за уградњу тих светиљки, да се крене у реализацију, а истовремено ћемо обавестити ЕПС за потребу да се у овом делу територије обезбеди мерно место, како би исто уврстили у свој план. 

После завршене дискусије, једногласно је донет Закључак којим се прихвата у начелу захтев председника Савета МЗ Овсиште за проширење јавне расвете у селу Овсиште у засеоку Јошаница (Горња и Доња Јошаница) уколико се обезбеде финансијска средства у буџету општине или иста буду обезбеђена путем конкурса надлежног министарства или других извора финансирања и обавезује руководство општине Топола да упути захтев „Електродистрибуцији Србије“ – Погон Топола за постављање мерног места за наведене потребе, након обезбеђивања потребних средстава.

Дванаеста тачка дневног реда- Разматрање захтева председника Савета МЗ Липовац за одобрење средстава за набавку грађевинског материјала
Весна Павловић Костић: ово су бетонски радови, а мислим да ће имати довољно средстава на постојећем уговору из `25. године. Ако затреба, надоместићемо када се закључи уговор за 2026. годину. 

После завршене дискусије, једногласно је донет Закључак којим се прихвата захтев Савета МЗ Липовац за одобравање средстава за набавку грађевинског материјала неопходног за бетонирање стаза, тротоара око зграде са просторијама фудбалског клуба и месне заједнице у Липовцу и одобрава: 1000 кг цемента, 4 арматурне мреже Ø5, 4 кубика шљунка, у складу са редовним уговором предвиђеним за наведене намене код општине Топола у 2025. години.

Тринаеста тачка дневног реда- Разматрање молбе ДВД „Опленац“ за доделу финансијских средстава
Јасна Миљковић: то је на основу редовног годишњег уговора о сарадњи који имамо са ДВД, јер су они значајна помоћ нашој редовној ватрогасној јединици. Уговор је обично на 1.000.000,00 динара и они то не троше изцела, него по потребама, сукцесивно током године.
Јасна Миљковић: ту позицију ће теретити климе које смо им већ одобрили, па само да је умањимо за износ клима, односно за нешто преко 100.000,00 динара.
После завршене дискусије, једногласно је донет Закључак којим се прихвата молба ДВД „Опленац“ за доделу новчаних средстава у износу од 735.530,00 динара за набавку опреме и осталих расхода за оперативну јединицу ради боље заштите грађана општине Топола услед елементарних непогода, наведена средства су планирана Одлуком о буџету општине Топола за 2026. годину, у оквиру раздела 4, Општинска управа општине Топола, Програмска активност (0602-0014) - Управљање у ванредним ситуацијама, функција 220 - Јавни ред и безбедност, економска класификација 423-Услуге по уговору, извор финансирања 01.  
Четрнаеста тачка дневног реда- Разматрање жалбе Мирољуба Радошевића из Жабара на Одлуку Комисије по приговору у поступку доделе средстава по Јавном позиву за енергетску санацију
Председавајућа: ми смо огласили пријаву за енергетску ефикасност. У претходним годинама је то трајало данима, па смо ми орочили ту пријаву на једну недељу, од понедељка до петка. Међутим, ове године је била навала на соларне панеле и када сам ја дошла на посао, око 7,30 часова, доле је ходник био препун људи који нису стигли да у одређеном року предају своје захтеве, јер су средства до тог периода, до 7,30 већ била готово исцрпљена и потрошена. Господин који је се жалио на одлуку Комисије је трећи испод црте. Ја нисам могла никако да му објасним да он није одбијен због невалидне документације, него због тога што када је он предао, више није било средстава за њега, за двоје људи пре њега и за неколико људи после њега. Он је имао сувисле коментаре и примедбе зашто смо ми определили средства људима који имају новца, а њему који нема новца нисмо дозволили. Нисам могла да му објасним да ми не радимо социјалну анализу, па да је то категорија ко има, ко нема. Таквог критеријума није било, већ редослед пријављивања. Чак смо доносили Књигу са писарнице, да он изброји, да види који је по реду, па је онда рекао да смо ми то преправили. Ја нисам имала више аргумената. Једино оптимистично што сам могла да кажем је то, уколико будемо могли да обезбедимо још додатно неки динар да спустимо ту црту за неколико места, да ће још неколико наших суграђана моћи да добије средства. Иначе, ово је сада завршено. Може да сачека наредни турнус, па да се у наредном циклусу пријави. 
Виолета Говедарица: било је више жалби. Ова је изјављена по завршетку јавног позива. Како су почеле пријаве, истог дана, после пар сати је обустављен поступак. Укопно је било 78 пријава, где спадају категорије остали грађани и социјалне категорије становништва. 39 грађана налази се на листи лица којима су додељења финансијска средства и та прелиминарна листа објављена је 3. марта. Приговори су ишли и на ту листу, било је 7-8 приговора и благовремено смо одговорили свим подносиоцима, а у међувремену свима је достављено решење, за свих 78 корисника, што о одбијању, што о одобравању средстава. Конкретно, што се тиче овог лица, њему је дат већ одговор по приговору на прелиминарну листу. Он је добио решење као управни акт са поуком о правном леку да има право приговора комисији, као првостепеног органу. Он је прескочио Комисију у овом конкретном случају и приговор поднео Општинском већу, што није у складу са правилима самог конкурса и Правилником. Општинско веће није надлежно. Странка може да се упути да приговор поднесе првостепеном органу, тј. Комисији и ако не буде задовољан одговором, да приговор поднесе Већу, као другостепеном органу.

Јелена Јовановић: соларни панели су много скупи, а било је доста захтева, великих инвестиција, који су „појели“ новац и онда смо дошли у ово ситуацију да за остало грађанство није било довољно средстава. 

Председавајућа: половина средстава је отишла на панеле, а никоме не можеш да забраниш да конкурише. 

Виолета Говедарица: с обзиром на садржину тих приговора, сигурно ће доћи сви на Веће. Они спочитавају правилност пријема тих пријава, да се ту ишло преко реда. У пар њих су укључени и адвокати. Просто, не могу да докажу своја наведена приспећа, а постоји неки период који је меродаван.
После завршене дискусије, једногласно је одлучено да се Мирољубу Радошевићу из Жабара, у вези његове жалбе на коначну ранг листу у поступку доделе средстава по Јавном позиву за енергетску санацију, упути Обавештење да је по Правилнику о суфинансирању мера енергетске санације породичних кућа и станова у оквиру пројекта „Чиста енергија и енергетска ефикасност за грађане у Србији“ прописано да се приговор подноси на решење које утврђује испуњеност услова за доделу бесповратних средстава, а не на коначну ранг листу, тако да његов приговор у року од осам дана од дана доношења решења треба да буде упућен на решење Комисије које потврђује да нису испуњени услови за доделу средстава, а тек у случају одбијања приговора, има право да поднесе приговор Општинском већу општине Топола у року од 8 дана од дана пријема одлуке Комисије по приговору, а пошто приговор није подно на решење Комисије којим је утврђено да нису испуњени услови, Општинско веће није надлежно да одлучује по истом. 
Петнаеста тачка дневног реда- Разматрање захтева Ауто школе „Професионал“ доо из Тополе за закуп пословног простора
Виолета Говедарица: ми са овом ауто школом имамо закључен уговор о залупу на једну годину. Тај рок је истекао пре два дана. Он тражи продужење закупа, на шта има право по Правилницима, мада није испоштовао тај рок да на време поднесе захтев за продружење. Следећи услов је да ли плаћа уредно закупнину. 
Јасна Миљковић: остао је дуг 34.000,00, а баш је у марту доста плаћао. Запослена која ради те послове била је дуго на боловању, па је фактура за други месец тек у марту месецу направљена. Сигурно ће платити и тај дуг. Није то нека цифра. Мислим да неће остати дужан општини.

Виолета Говедарица: уколико прихватите, уговор поново иде на годину дана, по истој цени и осталим условима. Локал је у првој зони и цена је 450,00 дин/m2, а месечна фактура је 21.120,00 динара.

На питање Момчила Васиљевића да чи та цена може да се коригује, јер су и њихове услуге послупеле, Виолета Говедарица је одговорила да је могуће кориговати цену за неких 5% у односу на садашњу, цену, у скалду са порастом цена на мало. Сад не можемо да подижемо. Ми морамо прво у нашем Ценовнику подигнемо те цене за закуп пословног простора, које нам стоје већ 10 година, а почетне цене усваја Скупштина општине у свих шест зона. Може да се размотри повећање почетне цене закупа и да се та одлука проследи Скупштини. Може да се у наредном периоду обавеже одељење за урабанизам да преиспита цене заједно са финансијама. Он је цену формирао у поступку по јавном конкурсу и он је дао ту цену. Закон дозвољава мимо конкурса да му закуп продужимо још годину дана и можемо да му дозвољавамо довека тако. Иначе, право на повећање цена ми имамо у складу са већ постојећим уговором у складу са порастом цена на мало и инфлацијом. То морају да прерачунају финансије. Уколико Скупштина усвоји повећање цена у току трајања уговора, уговорена цена не може да се подиже. Морао би да се раскине уговор. То нису фиксне цене, него само почетне, које су варијабилне, а морају постојати ради јавног поступка.
Председавајућа: продужавамо уговор, а цена закупа ће бити усклађена са чланом из постојећег уговора. 
После завршене дискусије, једногласно је донет Закључак којим се прихвата захтев Ауто школе „Професионал“ доо из Тополе, за продужетак рока Уговора о закупу пословног простора у улици Кнегиње Зорке бр. 15, у стамбеној згради бр. 1, број улаза 1, на катастарској парцели број 1675, уписана у лист непокретности број: 9 КО Топола Варош, у јавној својини општине Топола, и то пословни простор уписан као посебни део зграде број 14, корисне површине 44 m², на период од једне године, односно од 21.03.2026. до 20.03.2027. године, под условом да је закупац Ауто школа „Професионал“ доо из Тополе, уредно измиривао обавезе настале по основу закупа наведеног пословног простора на основу Уговора о закупу бр. 368-15/2025-05-II од 20.3.2025. године, налаже Одељењу за комуналне делатности, грађевинско-урбанистичке, имовинско-правне и послове  евиденције и управљања имовином да сачини Уговор о закупу наведеног пословног простора у складу са овим Закључком и под истим условима као и у претходном уговору и овлашћује председник Општинског већа општине Топола да са Ауто школом „Професионал“ доо из Тополе, закључи уговор.

Шеснаеста тачка дневног реда- Разматрање захтева Предрага Стаменковића УР „Друго име“ за добијање у закуп пословног простора у делу објекта зграде биоскопа – Културног центра у МЗ Наталинци
Виолета Говедарица: „Клока бери“ више није ту, а није извршена примопредаја од стране Општинске управе, иако је њима  упућен захтев стечајног управника да врате кључеве. МЗ има кључеве, тако да је нама тај простор ослобођен. Овај предузетник Предраг Стаменковић обратио се са захтевом, а он би ту отворио угоститељски објекат у неких 70 m2, први спрат. То је могуће, с тим да пре тога извршимо коначну примопредају кључева са стеченом управницом. Та прича траје већ пола године. Још једном ћу је позвати. Они ту немају ништа своје, имамо кључ, тако да ми можемо да уђемо у поступак по јавном позиву, ако је сагласно Веће, са свим условима. Ту је мања почетна цена, мислим 130 дин/m2.

Момчило Васиљевић: мислим да ту треба урадити корекцију. То је око 9.000,00 месечно, а то је по мени изузетно мало. 

Виолета Говедарица: по скупштинској одлуци, ово је почетна цена и по њој покрећемо поступак. Нама је пракса да уговоре о закупу радимо на годину дана и то сам му предочила. Он тражи на пет година, јер је такав облик организовања предузетника код угоститељских објеката и њему се не исплати на годину дана. Такође, имајте у виду да нама све стоји празно у селима. Ако сматрате да је ниска цена, да ми одложимо ово, да сачекамо да се на Скупштини усвоје нове цене, па онда да покренемо поступак. Мислим да треба да прихватимо, да је увек боље неки динар зарадити, да је боље да неко одржава то. Ми, када смо то дали „Клока бери“, то смо и реновирали, а Дом је био руина. Иако је он тражио да се покрене поступак за давање у закуп, на исти може да се јави било ко.
После завршене дискусије, једногласно је донета Одлука о покретању поступка давања у закуп пословног простора у јавној својини општине Топола, који се налази у делу објекта Зграде биоскопа - Културног центра у МЗ Наталинци, први спрат, у укупној површини од 70 m², на КП бр. 1291 КО Наталинци. у IV зони, на период од три године, за обављање пословне делатности, са почетним износом закупнине од 130,00 дин/m², при чему у закупнину нису урачунати трошкови које плаћа закупац (трошкови утрошка ел. енергије, грејање, вода и остали зависни трошкови), а износ депозита за учешће у поступку давања у закуп пословног простора, одређује се у висини од 10.000,00 динара.
Седамнаеста тачка дневног реда- Разматрање захтева Миодрага Прокића из Тополе за откуп парцеле бр. 826/4 КО Топола варош по основу права прече куповине 
Виолета Говедарица: поднет је захтев за куповину наше парцеле која је површине 48 m2. Она не може да буде предмет отуђења у било какавом поступку. Може само ако неко ради исправку неке границе. То је од улице Јована Скерлића бочна улица ка главном државном путу ка индустријској зони. Та наша пацела је неправилног облика и увидом у геопросторне податке је утврђено да се ту већ налази неки објекат, да ли је ограда или шта већ или можда комунални неки објекат. Ја сам препоручила да грађевински инспектор изађе прво на терен и утврди стање тог земљишта, јер је већ извршено заузеће. Међутим, ми сада тренутно грађевинског инспектора немамо, не знам да л' може главном урбанисти да се упути или да чекамо. У сваком случају, право прече куповине, у складу са законом, овде није могуће. То право је могуће само кад се врши продаја пољопривредног земљишта или сувласништва на одређеној непокретности. 

После краће дискусије, једногласно је донет Закључак којим се одбија захтев Миодрага Прокића из Тополе, Горња Трнава, поднетог преко пуномоћника Марка Анђића, за куповину парцеле к.п. бр. 826/4 КО Топола варош по основу права прече куповине, као неоснован.
Осамнаеста тачка дневног реда- Разматрање захтева управника стамбених заједница у улици Бул. Вожда Карађорђа 7а и 7б за 50% финансијских средстава за санацију крова
Ђорђе Глигоријевић: то су две зграде код старе аутобуске и имају заједнички кров. Приложене су две понуде, једна на 1.020.000,00 и друга на 966.000,00. За оба би учешће општине било негде око 1.000.000,00. 
Јасна Миљковић: немамо планирана средства за овакву врсту намене, због лимитираног буџета општине, тако да не можемо ни да спроведено конкурс за стамбене заједнице. 23/24. године имали смо велики проблем са једном стамбеном заједницом и једва смо га решили.

Виолета Говедарица: истовремено са конкурсом Републике Србије за енергетску ефикасност, обично иде и конкурс за стамбене зграде, па би то могло да се прати и да се конкурише. 
После завршене дискусије, једногласно је одлучено да се управнику стамбених заједница у улици Бул. Вожда Карађорђа 7а и 7б, у вези захтева за помоћ у суфинансирању санације крова (у износу од 50% од вредности понуда) стамбених заједница у улици Бул. Вожда Карађрођа бр. 7а и 7б, упути Обавештење да Општинско веће тренутно није у могућности да им изађе у сусрет, јер тражена средства нису планирана Одлуком о буџету општине Топола за 2026. годину. 
Деветнаеста тачка дневног реда- Разматрање захтева Ристивојевић Марије из Наталинаца за финансијска средства на име накнаде трошкова вантелесне оплодње
Ђорђе Глигоријевић: само да вас обавестим да је одобравано на Већу и `24. и `25. године по 150.000,00. Прелазе 45 година и немају више право на бесплатан третман. 

Момчило Васиљевић: то је једна фина породица, а свако жели да има потомство. 

Јасна Миљковић: последњи пут су у Прагу били почетком ове године, а предала је извештај као правдање за прошлу годину. Нажалост, није успело. Ако се прихвати, исплата ће ићи у складу са буџетским могућностима.
Др Горан ђоређевић: ја бих увек гласао да се да, да се проба, јер један дечији живот је драгоценији од буџета. То су специфичне ствари и Чеси то раде врхунски.
После завршене дискусије, једногласно је донет Закључак којим се прихвата захтев Ристивојевић Марије из Шума за финансијску помоћ за вантелесну оплодњу у износу од 150.000,00 динара и обавезује Одељење за буџет, финансије, привреду и друштвене делатности да наведена средства обезбеди у складу са буџетским могућностима општине Топола у току 2026. године.
Двадесета тачка дневног реда- Разматрање захтева Горана и Бојана Лазаревић из Загорице за доделу каменог материјала за насипање прилаза ка њиховом домаћинству
Пошто је на почетку седнице већ образложено, једногласно је донет Закључак којим се прихвата захтев Горана и Бојана Лазаревић из Загорице за доделу каменог материјала за насипање прилаза ка њиховом домаћинству на к.п. бр. 2004 КО Загорица, са асфалтног пута у засеоку Поља (од цркве десно ка Пољима) и одобрава набавка и превоз 18 тонa каменог материјала фракције 0-31,5 mm, у складу са важећим уговорom предвиђеним за наведене намене у 2025. години.

Двадесетпрва тачка дневног реда- Разматрање појединачних финансијских захтева за лечење
Јасна Миљковић: ниједан од подносиоца захтева није добио једнократну финансијску помоћ од општине у последњих шест месеци.

Др Горан Ђорђевић је укратко појаснио медицинску документацију по свим појединачним захтевима. 

После краће дискусије, једногласно су појединачно донети Закључци да Центар за социјални рад „Сава Илић“ Аранђеловац – Одељење у Тополи преиспита могућност да се именованима одобри финансијска помоћ у износу од по 5.000,00 динара за лечење, из разлога што су се именовани нашли у стању социјалне потребе:
· Симић Марина из Тополе,
· Беришај Елхона из Топола село,
· Беришај Себастијан из Топола село,
· Недељковић Славко из Топола село,
· Гајић Здравка из Горовича.
Двадесетосма тачка дневног реда- Разно
Пошто је исцрпљен дневни ред, седница је закључена у 1155  часова.

